CELEX: 32014R0636
Language: sk
Date: 2014-06-13 00:00:00
Title: Vykonávacie nariadenie Komisie (EÚ) č. 636/2014 z  13. júna 2014 o vzorovom osvedčení pre obchod s nestiahnutou veľkou voľne žijúcou zverou  Text s významom pre EHP

14.6.2014   
            
            
               SK
            
            
               Úradný vestník Európskej únie
            
            
               L 175/16
            
         VYKONÁVACIE NARIADENIE KOMISIE (EÚ) č. 636/2014
   z 13. júna 2014
   o vzorovom osvedčení pre obchod s nestiahnutou veľkou voľne žijúcou zverou
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (1), a najmä na jeho článok 7 ods. 2 písm. a),
   keďže:
   
               (1)
            
            
               V nariadení (ES) č. 853/2004 sa stanovujú osobitné hygienické predpisy pre potraviny živočíšneho pôvodu. Stanovujú sa v ňom okrem iného požiadavky na výrobu a uvádzanie na trh mäsa z voľne žijúcej zveri. Prevádzkovatelia potravinárskych podnikov majú zabezpečiť, aby sa takéto mäso uviedlo na trh, iba ak bolo vyrobené v súlade s oddielom IV prílohy III k uvedenému nariadeniu.
            
         
               (2)
            
            
               V nariadení (ES) č. 853/2004 sa zároveň ustanovuje zavedenie vzorových osvedčení sprevádzajúcich zásielky produktov živočíšneho pôvodu.
            
         
               (3)
            
            
               Nariadením Komisie (EÚ) č. 633/2014 (2), ktorým sa mení príloha III k nariadeniu (ES) č. 853/2004, sa stanovuje, že nestiahnutú veľkú voľne žijúcu zver možno zaslať do prevádzkarní manipulujúcich so zverou v inom členskom štáte, ak k nej bude počas prepravy do tejto prevádzkarne priložené osvedčenie potvrdzujúce súlad s oddielom IV prílohy III k nariadeniu (ES) č. 853/2004.
            
         
               (4)
            
            
               V záujme uľahčenia obchodu s nestiahnutou veľkou voľne žijúcou zverou je vhodné stanoviť vzorové osvedčenie pre obchod medzi členskými štátmi.
            
         
               (5)
            
            
               Veľká zver by sa nemala loviť v oblastiach, ktoré zo zdravotných dôvodov podliehajú zákazu alebo obmedzeniu pre dotknutý druh v súlade s právnymi predpismi Únie alebo vnútroštátnymi právnymi predpismi, pretože telá nestiahnutej veľkej voľne žijúcej zveri môžu obsahovať patogény spôsobujúce choroby zvierat Obchod s telami nestiahnutých diviakov sa môže uskutočniť len v prípade, že nebude dotknuté vykonávacie rozhodnutie Komisie 2013/764/EÚ (3).
            
         
               (6)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   K zásielkam nestiahnutej veľkej voľne žijúcej zveri odosielaným do členských štátov musí byť priložené osvedčenie podľa vzoru stanoveného v prílohe.
   Osvedčenie potvrdzuje, že zásielku sprevádza písomné vyhlásenie o vyšetrení vyškolenou osobou, ak to bude potrebné, a príslušné časti tiel v súlade s bodom 4 kapitoly II oddielu IV prílohy III k nariadeniu (ES) č. 853/2004.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 13. júna 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 139, 30.4.2004, s. 55.
   
      (2)  Nariadenie Komisie (EÚ) č. 633/2014 z 13. júna 2014, ktorým sa mení príloha III k nariadeniu Európskeho parlamentu a Rady (ES) č. 853/2004 a príloha I k nariadeniu Európskeho parlamentu a Rady (ES) č. 854/2004, pokiaľ ide o špecifické požiadavky na manipuláciu s veľkou voľne žijúcou zverou a na prehliadku post mortem voľne žijúcej zveri ( pozri stranu 6 tohto úradného vestníka).
   
      (3)  Vykonávacie rozhodnutie Komisie 2013/764/EÚ z 13. decembra 2013 o opatreniach na kontrolu zdravia zvierat v súvislosti s klasickým morom ošípaných v určitých členských štátoch (Ú. v. EÚ L 338, 17.12.2013, s. 102).
   
      PRÍLOHA
      Vzor zdravotného osvedčenia pre obchod nestiahnutou veľkou voľne žijúcu zverou